ועדת הפנים והגנת הסביבה, כנסת 20, פרוטוקול מספר 691, 2018-07-09 12:00

יואב קיש: שלום, צוהריים טובים, אני פותח את הישיבה.

יואב קיש: אנחנו בבקשה לדיון מחדש – רביזיה – של חברי הכנסת אחמד טיבי ויעל כהן פארן בנושא: הצעת חוק גנים לאומיים, שמורות טבע, אתרים לאומיים ואתרי הנצחה (תיקון מס' 17) (תוכנית מגורים בתחום שכונת מגורים קיימת בגן הלאומי), הידוע בכינויו הגן בעל השכונה.

יואב קיש: חברת הכנסת פארן, נא הציגי את הרביזיה שלך, בבקשה.

יעל כהן-פארן: כמו שאמרתי גם בדיון, אני מאוד מאוד חוששת ממה שנקרא מדרון חלקלק וזליגה של ההחלטה הזאת, שהיא כביכול נוגעת רק לעיר דוד.

יעל כהן-פארן: בואו נשים את זה על השולחן – זליגה שלה למקומות אחרים בארץ: בית שאן, אשקלון ואולי אפילו לרשויות אזוריות שגם ירצו לבנות משהו בסמוך לציפורי.

יעל כהן-פארן: אני לא יודעת מה, שמענו כאן דעות שונות.

יעל כהן-פארן: אבל בואו נתמקד רק בעניין של עיר דוד וחומות ירושלים.

יעל כהן-פארן: אתה ידעת, אדוני יושב-ראש הוועדה, שכבר היום מתוכנן קניון ממש בכניסה לעיר דוד, ממש מול החומות, שיגיע לגובה של החומות?

יעל כהן-פארן: אתה יודע את זה?

יעל כהן-פארן: הוא כבר אושר בוועדות תכנון, למרות התנגדויות רבות.

יואב קיש: יש פה מישהו מהתכנון שמכיר את זה?

יעל כהן-פארן: הוא כבר אושר, ואושר כמיזם תיירותי.

יעל כהן-פארן: זה מיזם תיירותי, אבל תכלס זה קניון בגודל של 16,000 מטר מרובע.

יעל כהן-פארן: קניון רמת אביב ג' גודלו 17,000 מטר מרובע.

יעל כהן-פארן: זה משהו בסגנון הקניון של רמת אביב ג', אבל שבע קומות.

יעל כהן-פארן: אז זה לא באותה פריסה, יותר צר, אבל שש או שבע קומות מול חומות העיר העתיקה.

יעל כהן-פארן: בסופו של דבר, אנחנו באמת מדברים פה על פתח לבנייה של יחידות מגורים על עתיקות.

יעל כהן-פארן: כמה עתיקות יש לנו בארץ?

יעל כהן-פארן: על עתיקות, על מקום שצריך להיות הכי חשוב לעם ישראל, לעם ישראל בציון.

יעל כהן-פארן: לשמור על ירושלים העתיקה, לשמור על חומות העיר העתיקה, לשמור על העתיקות של עיר דוד.

יעל כהן-פארן: אז כדי לשמור עליהם אנחנו בונים עליהם?

יעל כהן-פארן: זה מין הפוך על הפוך.

יעל כהן-פארן: זה אפילו די לא ייאמן.

יואב קיש: טוב, טוב.

יעל כהן-פארן: רגע, תן לי לסיים.

יואב קיש: תסיימי, בבקשה.

יעל כהן-פארן: זה די לא ייאמן אפילו.

יעל כהן-פארן: אני חייבת שזה בא מהצד שלכם, שרוצה כל כך לפאר ולהאדיר את הר הבית ואת העתיקות שיש סביבו.

יעל כהן-פארן: בקטע הזה אני איתכם לגמרי לשמור על העתיקות, אבל אתם רוצים להרוס את העתיקות עכשיו?

יעל כהן-פארן: חסר איפה לבנות בירושלים, תגידו לי?

יעל כהן-פארן: חסר איפה לבנות?

יעל כהן-פארן: באמת, אני רוצה להגיד כאן שאנחנו מחויבים, הכנסת מחויבת וגם החוקים – החוק של רשות הטבע והגנים, החוק לשימור גנים לאומיים ובוודאי גם חוק העתיקות – אנחנו מחויבים לשמור על המקומות הכול כך מיוחדים שיש לנו בארץ.

יעל כהן-פארן: על חומות העיר העתיקה.

יואב קיש: נא לסיים.

יעל כהן-פארן: אנחנו לא רוצים שיהיו בניינים שהם גבוהים מחומות העיר העתיקה או אפילו בגובה שלהן, במרחק עשרים מטר מולן.

יעל כהן-פארן: איפה אנחנו?

יואב קיש: תודה רבה.

יואב קיש: מי בעד הרביזיה, שירים את ידו.

יואב קיש: בעד הרביזיה – 3

יואב קיש: נמנעים – אין

יואב קיש: הרביזיה לא התקבלה.

יואב קיש: הישיבה נעולה, תודה.